《徐子将适湖湘余实恋恋难别走笔长句述一代人文之盛兼寓祝望焉耳》
明代·李梦阳

峥嵘百年会，浩荡观人文。建安与黄初，叱咤皆风云。

大历熙宁与有人，戛金敲玉何缤纷。高皇挥戈造日月，草昧之际崇儒绅。

英雄杖策集军门，金华数子真绝伦。宣德文体多浑沦，伟哉东里廊庙珍。

我师崛起杨与李，力挽一发回千钧。天球银瓮世希绝，鳌掣鲸翻难具陈。

洪川无梁不可越，日暮怅望劳余神。徐郎生长苏台阴，二十作贼雄海滨。

朅来抱玉叩阊阖，长安绣陌行麒麟。是时少年谁最文，太常边丞何舍人。

舍人飘飖使南极，直穷金马探泸津。尔虽不即见颜色，梦中彷佛形貌真。

余也潦倒簿书客，诸公磊落清妙身。大贤衣钵岂虚掷，应须尔辈杨其尘。

休令黼黻怨岑寂，要与琬琰增嶙峋。海陵先生雅爱士，晚得徐郎道气伸。

乔王款接虽不数，迩闻亦欲来卜邻。骅骝造父两相值，一瞬万里谁能驯。

都门二月芳草发，御沟杨柳垂条新。徐郎绾牒将远适，使我旦夕生悲辛。

为君沽酒上高楼，月前醉舞梨花春。天明挂帆向何处，鸿雁哀鸣求故群。

南登会稽探禹穴，西浮湘水吊灵均。洞庭波寒木叶下，峡口风急猿啸闻。

司马太史有遗躅，归来著书追获麟。

作者简介：李梦阳（1472-1530)，字献吉，号空同，汉族，庆阳府安化县(今甘肃省庆城县)人，迁居开封，工书法，得颜真卿笔法，精于古文词，提倡“文必秦汉，诗必盛唐”，强调复古，《自书诗》师法颜真卿，结体方整严谨，不拘泥规矩法度，学卷气浓厚。明代中期文学家，复古派前七子的领袖人物。